દિનીયા ડાઘિયાને એની ભયાનકતાના મેરિટ પર ‘સાવિત્રી અને સત્યવાન’ નામના ‘માયથોલોજિકલ પ્લે’માં ‘યમરાજા’નો રોલ મળ્યો હતો. જેને ડાઘિયો ખૂબ આસાનીથી સક્સેસફુલી ભજવી નાખતો હતો અને નાટકના શો પણ હાઉસફુલ જતા હતા. ‘સાવિત્રી અને સત્યવાન’નો આવો જ એક શાે પત્યાે પછી મોડી રાત્રે બધા કલાકારો મેકઅપ ઉતારી, કપડાં બદલી ઘરભેગા થઈ રહ્યા હતા, પણ કોઈ અગમ્ય કારણસર દિનીયો કપડાં બદલવા મોડો પડ્યો. હોલના કલાકારોના ગ્રીનમાં એ પહોંચ્યો ત્યારે ત્યાં કોઈ જ નહોતું.